B'reazzjoni għall-attakk mill-ajru li laqat lir-raħal ta' Khan Sheikhoun fil-provinċja ta' Idlib fl-4 ta' April 2017, fejn bosta vittmi kellhom sintomi ta' avvelenament bil-gass, l-UE (fid-Dikjarazzjoni 193/17 li għamlet fis-6 ta' April 2017) kienet inekwivoka fil-kundanna tagħha tal-użu ta' armi kimiċi: l-użu ta' armi kimiċi jew sustanzi kimiċi bħala armi mhu xejn inqas minn delitt tal-gwerra u l-awturi identifikati għandhom jinżammu responsabbli għal dan il-ksur tad-dritt internazzjonali. L-Istati Uniti informaw lill-Unjoni Ewropea li, abbażi tal-valutazzjoni tagħhom li r-reġim Sirjan uża armi kimiċi, huma attakkaw il-Mitjar ta' Shayrat fis-Sirja bl-intenzjoni komprensibbli li jipprevjeni u jiskoraġġixxi t-tixrid u l-użu ta' armi kimiċi fatali. L-Istati Uniti għarrfuna wkoll li dawn l-attakki huma limitati u ffukati sabiex jipprevjenu u jiskoraġġixxu l-atroċitajiet ulterjuri bl-użu ta' armi kimiċi. L-UE ser tkompli tappoġġa l-isforzi u l-ħidma tal-OPCW, b'mod partikolari fis-Sirja, inkluż il-Mekkaniżmu ta' Investigazzjoni Konġunt bejn l-OPCW u n-NU, fir-rigward tal-investigazzjoni tal-użu ta' armi kimiċi. Min jinstab responsabbli għandu jiġi sanzjonat fil-qafas tan-Nazzjonijiet Uniti. L-UE temmen bis-sħiħ li ma jista' jkun hemm l-ebda soluzzjoni militari għall-kunflitt u hija impenjata lejn l-unità, is-sovranità, l-integrità territorjali u l-indipendenza tal-Istat Sirjan. Soluzzjoni politika kredibbli biss, kif definita fil-UNSCR 2254 u l-Komunikat ta' Ġinevra tal-2012, ser tiżgura l-paċi u l-istabbiltà fis-Sirja u tippermetti li Da'esh u gruppi terroristiċi oħra fis-Sirja ddeżinjati min-NU jingħelbu b'mod deċiżiv. L-UE ttenni l-appoġġ tagħha għat-taħditiet intra-Sirjani bil-medjazzjoni tan-NU f'Ġinevra biex tinstab soluzzjoni politika għall-kunflitt Sirjan. Dan huwa saħansitra aktar urġenti issa, kif affermat mill-ġdid mill-Konferenza Internazzjonali "Appoġġ għall-futur tas-Sirja u r-reġjun" li l-Unjoni Ewropea ospitat fi Brussell fl-4 u l-5 ta' April 2017.